PRIEVIDZA. Po niekoľkých týždňoch mala byť dnes otvorená prievidzská plaváreň. Ale nestalo sa tak.
Ešte v piatok bol napustený bazén, no voda z neho začala unikať. "Zatiaľ nevieme, čo sa stalo, odborníci zisťujú, či je poškodený plášť bazéna, potrubie alebo izolácia," informovala hovorkyňa Prievidze Ivona Vojtášová.
Plánované otvorenie krytej plavárne sa preto odkladá na neurčito. "Nový termín včas oznámime," dodala Vojtášová.
Plaváreň bola zatvorená niekoľko týždňov pre opravu poškodenej nosnej konštrukcie haly.